NRK har flere ganger denne uken blitt tipset om at partiet Alliansen har samlet underskrifter fra ungdommer ved videregående skoler i Arendal.

Partiet har et mål om å stille liste til kommunevalget til høsten. Skoleledelsen ved Sam Eyde og Arendal videregående skole tok grep og bortviste politiker og leder for Alliansen, Hans Jørgen Lysglimt Johansen fra skolens område.

Alliansen ble stiftet i 2016. Partiet vil blant annet ta Norge ut av EØS-avtalen og stanse innvandring til Norge. Lysglimt Johansen har blant annet påstått at holocaust er et propagandagrep, oppfordret til statskupp i Sverige og omtalt regjeringen som landssvikere. Partilederen har uttalt at partiet står for «nasjonalisme med et smil».

Partileder for Alliansen, Hans Jørgen Lysglimt Johansen. Partiet ble stiftet av Lysglimt selv i 2016. Året etter stilte de til valg ved og fikk 3 308 stemmer i stortingsvalget. Det tilsvarer 0,11 % av stemmene. Foto: Mathias Hamre / NRK

Bortvist fra skolens område

Assisterende rektor ved Arendal Videregående skole Rikard Hansen, bekrefter til NRK at Alliansen ble bedt om å gå etter kort tid.

– Det var elever ved skolen som varslet om at partiet var til stede, sier han.

Hansen forteller at skolen kun er åpen for ungdomspartier som vil ha stand i friminuttene. Partiet hadde derfor ikke tillatelse til å stå på skolens område.

Nestleder i elevrådet ved Arendal videregående skole, Ville Ånetsen, skriver i en uttalelse til NRK at hun har snakket med flere sentrale personer i elevrådet. De har nå blitt enige om at Alliansen ikke er velkommen på deres skole.

Jobber aktivt for underskrifter fra ungdom

På fredag sto Hans Jørgen Lysglimt Johansen på en parkeringsplass i sentrum av Arendal og delte ut Donald Trump-effekter til ungdom.

Alliansen har også stått utenfor flere videregående skoler, både i Bergen, Trøndelag og på vestlandet.

På Alliansen sin stand ble det delt ut Donald Trump-effekter. Foto: Mathias Hamre / NRK

Ordførerkandidat for SV i Arendal Inger Brokka de Ruiter, mener det er urovekkende at Alliansen og Hans Jørgen Lysglimt Johansen står utenfor videregående skoler for å få underskrifter.

– Det er ikke greit i det hele tatt. Vi har en moralsk plikt og en rett til å snakke mot denne mannen, sier hun.

– Det de Ruiter forteller er antidemokratisk når hun vil nekte sine politiske motstandere å ha kontakt med velgerne sine, sier Lysglimt Johansen om de Ruiters sin kritikk.